CELEX: 31991R2265
Language: ro
Date: 1991-07-26
Title: Regulamentul (CEE) nr. 2265/91 al Comisiei din 26 iulie 1991 de modificare a Regulamentului (CEE) nr. 890/78 de stabilire a normelor de certificare a hameiului

03/Volumul 10
            
            
               RO
            
            
               Jurnalul Ofícial al Uniunii Europene
            
            
               16
            
         31991R2265
   
               L 208/22
            
            
               JURNALUL OFÍCIAL AL UNIUNII EUROPENE
            
            
               
            
         
      REGULAMENTUL (CEE) NR. 2265/91 AL COMISIEI
   
   din 26 iulie 1991
   de modificare a Regulamentului (CEE) nr. 890/78 de stabilire a normelor de certificare a hameiului
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), modificat ultima dată de Regulamentul (CEE) nr. 3577/90 (2), în special articolul 2 alineatul (5) și articolul 18,
   întrucât Regulamentul (CEE) nr. 1784/77 al Consiliului (3), modificat ultima dată de Regulamentul (CEE) nr. 1605/91 (4), a stabilit normele generale de certificare a hameiului;
   întrucât prelucrarea hameiului și a produselor derivate din hamei s-a dezvoltat semnificativ de la intrarea în vigoare a Regulamentului (CEE) nr. 890/78 al Comisiei (5), modificat ultima dată de Regulamentul (CEE) nr. 921/89 (6);
   întrucât practica a arătat că certificarea adecvată a produselor derivate din hamei întâmpină anumite dificultăți;
   întrucât, datorită progresului tehnic permanent, pare indicată definirea cu mai multă precizie a condițiilor și a caracterului de circuit închis de operare, pentru a se evita interpretările contradictorii;
   întrucât, de asemenea, este oportună definirea mai precisă a controalelor oficiale aplicabile transformării hameiului și produselor derivate din hamei, în scopul asigurării unei eficiențe și uniformități sporite a procedurii de certificare și a supravegherii regulamentelor aferente de către statele membre ale Comunității;
   întrucât este oportun să se prevadă sancțiuni în cazul încălcării grave a dispozițiilor referitoare la certificare;
   întrucât măsurile prevăzute de prezentul regulament sunt în conformitate cu avizul Comitetului de gestionare a hameiului,
   ADOPTĂ PREZENTUL REGULAMENT:
   Articolul 1
   Regulamentul (CEE) nr. 890/78 se modifică după cum urmează:
   
               1.
            
            
               La articolul 1, litera (g) se înlocuiește cu următorul text:
               
                           „(g)
                        
                        
                           prin «circuit închis de operare» se înțelege un proces de preparare sau de prelucrare a hameiului efectuat sub control oficial, astfel încât, pe durata prelucrării, să nu fie posibilă adăugarea sau eliminarea de hamei sau de produse derivate. Circuitul închis de operare începe cu deschiderea pachetului sigilat care conține hameiul sau produsul derivat din hamei care urmează să fie preparat sau prelucrat și se încheie cu sigilarea pachetului care conține hameiul sau produsul derivat prelucrat.”
                        
                     
         
               2.
            
            
               La articolul 8 se adaugă următoarele alineate (5) și (6):
               „(5)   Cu excepția substanțelor definite la anexa V la prezentul regulament, în circuitul închis de operare pot intra numai hameiul și produsele derivate din hamei certificate. Acestea pot fi introduse numai în starea în care au fost certificate.
               (6)   Dacă, în cazul producției de extracte fabricate prin utilizarea bioxidului de carbon, procesul de prelucrare în circuit închis de operare trebuie întrerupt din motive tehnice, reprezentanții instituțiilor oficiale sau ai departamentelor autorizate să efectueze certificări în sensul articolului 1 alineatul (6) din Regulamentul (CEE) nr. 1784/77 sigilează ambalajul care conține produsul intermediar în punctul de întrerupere. Sigiliul poate fi îndepărtat numai sub supravegherea reprezentanților oficiali menționați anterior, în punctul în care se reia prelucrarea.”
            
         
               3.
            
            
               Se inserează următorul articol 8a:
               
                  „Articolul 8a
               
               (1)   În cazul producției de produse derivate din hamei se impune prezența reprezentanților oficiali prevăzuți la articolul 8 alineatul (6). Aceștia supraveghează fiecare etapă, adică de la deschiderea pachetului sigilat care conține hameiul sau produsul derivat din hamei care urmează a fi transformat până la încheierea ambalării, sigilării și etichetării produsului derivat din hamei.
               Se permite o absență temporară, în măsura în care aplicarea dispozițiilor prezentului regulament poate fi asigurată prin mijloace tehnice.
               (2)   Înainte de introducerea unui lot diferit în instalația de prelucrare, reprezentanții prevăzuți la articolul 8 alineatul (6) se asigură prin inspecție că instalația de transformare este goală, cel puțin în măsura în care este necesar pentru garantarea neamestecării elementelor din două loturi diferite. În cazul în care hameiul, produsele derivate din hamei, deșeurile de hamei sau oricare alți derivați ai hameiului rămân pe componente ale instalației de transformare, precum cuvele de amestec sau de ambalare, în timpul transformării hameiului dintr-un alt lot, componentele respective se decuplează de la instalația de transformare prin mijloace tehnice adecvate și sub control oficial. Acestea pot fi reconectate la instalația de prelucrare numai sub control oficial. Nu este permisă legătura fizică dintre linia de producție a pulberii de hamei concentrate și linia de producție a pulberii de hamei neconcentrate, pe durata funcționării uneia dintre acestea.
               (3)   Operatorii de instalații de prelucrare a hameiului trebuie să prezinte reprezentanților prevăzuți la articolul 8 alineatul (6), precum și reprezentanților agențiilor oficiale naționale răspunzătoare de asigurarea conformității cu sistemul de certificare, în sensul articolului 1 alineatul (6) din Regulamentul (CEE) nr. 1784/77, toate informațiile referitoare la concepția tehnică a instalației de prelucrare.
               (4)   Operatorii de instalații de prelucrare a hameiului trebuie să păstreze evidența exactă a cantităților de hamei prelucrate. Se întocmesc evidențe pentru fiecare lot de hamei prelucrat, cu detalii referitoare la greutatea materiei prime și a produsului prelucrat, precum și cea a deșeurilor de hamei și a altor materii, precum și la pierderea de umiditate prognozată. În ceea ce privește materia primă, evidențele trebuie să menționeze, de asemenea, numărul de referință prevăzut la articolul 5 alineatul (1) litera (b) din Regulamentul (CEE) nr. 1784/77 pentru toate pachetele de hamei utilizate, precum și soiul hameiului. În cazul în care, în cadrul unui lot, se utilizează mai multe soiuri, ponderile respective ale greutății lor trebuie să figureze în evidențe. În ceea ce privește produsul transformat, în evidențe trebuie să se menționeze soiul acestuia sau, dacă produsul prelucrat este un amestec, compoziția soiurilor. Toate greutățile pot fi rotunjite la kilogramul cel mai apropiat.
               (5)   Înregistrarea greutății cantităților prelucrate se face sub controlul reprezentanților prevăzuți la articolul 8 alineatul (6), evidențele fiind semnate de către aceștia după finalizarea prelucrării unui lot. Operatorul instalației de prelucrare trebuie să păstreze evidențele timp de cel puțin trei ani.
               (6)   Reprezentanții agențiilor oficiale însărcinați cu controlul respectării sistemului de certificare efectuează, periodic și fără preaviz, controale prin sondaj în amplasamentele instalațiilor de prelucrare a hameiului. Aceste controale constau în examinarea activității reprezentanților prevăzuți la articolul 8 alineatul (6), a autenticității produselor certificate, a certificatelor de însoțire a hameiului, precum și a cantităților prelucrate înregistrate prevăzute la alineatul (4) din prezentul articol. Numărul controalelor efectuate în cursul unui an nu poate fi mai mic de cinci pentru fiecare instalație de prelucrare a hameiului.
               (7)   Statele membre raportează Comisiei, până la data de 30 iunie a fiecărui an, frecvența, tipul și rezultatul măsurilor de control în ceea ce privește certificarea, aplicate în cursul anului care precede data amintită.
               (8)   În cazul în care se constată că, pentru prepararea produselor derivate din hamei, s-au utilizat componente a căror autorizare nu este permisă sau în cazul în care componentele utilizate nu corespund informațiilor din certificat în conformitate cu articolul 5 din Regulamentul (CEE) nr. 1784/77 și dacă acest fapt este imputabil unei acțiuni deliberate sau unei erori grave a operatorului instalației sau a personalului acestuia, statul membru în cauză retrage întreprinderii de prelucrare aprobarea de centru de certificare. Aprobarea nu poate fi reacordată decât după cel puțin 12 luni de la data retragerii. La cererea operatorului, aprobarea își recapătă valabilitatea după doi ani sau, în cazurile grave, după cel mult trei ani de la data retragerii.”
            
         
               4.
            
            
               Se adaugă anexa V din anexa la prezentul regulament.
            
         Articolul 2
   Prezentul regulament intră în vigoare la 1 septembrie 1991.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 iulie 1991.
      
         
            Pentru Comisie
         
         Ray MAC SHARRY
         
         
            Membru al Comisiei
         
      
   
   
      (1)  JO L 175, 4.8.1971, p. 1.
   
      (2)  JO L 353, 17.12.1990, p. 23.
   
      (3)  JO L 200, 8.8.1977, p. 1.
   
      (4)  JO L 149, 14.6.1991, p. 14.
   
      (5)  JO L 117, 29.4.1978, p. 43.
   
      (6)  JO L 97, 11.4.1989, p. 40.
   ANEXĂ
   „
         ANEXA V
         Substanțele care pot fi adăugate în scopul standardizării extractelor de hamei:
         
                     1.
                  
                  
                     siropuri de glucoză;
                  
               
                     2.
                  
                  
                     extract de hamei obținut prin tratare cu apă caldă.
                  
               ”